Avtala tryggjar arbeiði hjá havnaarbeiðarum Lasting og lossing av skipum skal ikki longur gerast av sjófólkum, men av havnaarbeiðarum. Tað staðfestir ein nýggj avtala millum altjóða flutningsarbeiðarafelagið ITF og arbeiðsgevarar í altjóða høpi. Tað er ikki minst festing av góðsi, so tað ikki koppar í ringum sjógvi, sum í støðugt vaksandi mun er yvirtikin ofta av undirløntum filippinskum sjómonnum, skrivar danska fakblaðið 3F. Men hetta verður nú steðgað við nýggju avtaluni. “ Havnaarbeiðarar hava altíð verið fakligi vøddin, ið kundi syrgja fyri, at skipini vórðu fevnd av sáttmála. Men ávirkan teirra er vorðin minni og minni í takt við, at arbeiðsuppgávurnar eru horvnar. ITF hevur í fleiri ár arbeitt við, at havnaarbeiðararnir fáa arbeiðsuppgávur sínar aftur,” sigur samráðingarskrivarin í flutningsbólkinum hjá 3F, Karsten Kristensen, og heldur fram:“ Hetta er nú eydnast, og hetta er ein stórsigur. Sjófólkini hava stuðlað kravinum hjá havnaarbeiðarunum, og avtalan ber í sær, at havnaarbeiðararnir í Danmark og restini av heiminum fáa arbeiðið aftur,” sigur Karsten Kristensen. Við tað at stórur munur er á lønini hjá fillippinskum sjómonnum og donsku havnaarbeiðarum, snýr tað seg sambært Karsten Kristensen eisini um at“ mótarbeiða sosialari dumping og misbrúki av undirløntari bíligari arbeiðsmegi til arbeiði í havnunum”.